Tampere aikoo siirtää Eteläpuiston suunnittelun ensi vuosikymmenelle ja katseet suunnataan Viinikanlahteen – "Voisi ajatella, että Viinikanlahdesta alueena ei synny vääntöä"

Tampereen Eteläpuiston rakentamista aiotaan lykätä. Kaupunginhallitukselle esitetään maanantaina, että Eteläpuiston asuinalueen suunnittelua ja toteutusta siirretään eteenpäin. Kaupunginhallitukselle esitetään, että ennen Eteläpuistoa toteutetaan Viinikanlahden alue. Viinikanlahden alue vapautuu rakentamiselle, kun keskuspuhdistamo valmistuu 2024. Pormestari Lauri Lylyn (sd.) mukaan Viinikan puhdistamon alue voi olla Eteläpuistoa helpompi toteuttaa. –Voisi ajatella, että Viinikanlahdesta alueena ei synny vääntöä, koska kaikki haluavat puhdistamosta eroon. Kun keskuspuhdistamo valmistuu, niin aluetta voidaan kehittää neitseellisemmin. Tampereella rakennetaan jo Ranta-Tampellan ja Santalahden asuinalueita. Onkiniemen ja Särkänniemen alueiden kaavoitus on valmistumassa 2019 kuluessa. Ne riittävät vastaamaan kysyntään vuoteen 2025 saakka. Hankejohtaja Tero Tenhunen sanoo, että Viinikanlahti sopii seuraavaksi kohteeksi myös siksi, että se on kaupungin keskustan kehittämisstrategian mukainen ja sijaitsee ratikan eteläisen linjauksen läheisyydessä. Lue myös: Eteläpuisto Tampereella – Tästä on kyse kiistanalaisessa hankkeessa Kaksi korttelia suunnitteluun Eteläpuistosta otettaisiin nyt asemakaavoitettavaksi De Gamlas Hemin ja Kulkutautisairaalan korttelit. Niissä voitaisiin hyödyntää 2017 nähtävillä olleen kaavan valmisteluaineistoa. Kahden korttelin asemakaavan on suunniteltu valmistuvan hyväksyttäväksi keväällä 2020. –Kaupunki kasvaa koko ajan. Tämä antaa mahdollisuuden uudistaa olemassa olevaa rakennuskantaa Eteläpuiston suunnassa, Lyly perustelee. Esityksen mukaan kortteleihin voitaisiin tehdä uusi päiväkoti, ratkaista rakennussuojelukysymykset ja hyödyntää rakennuksia osana läntisen keskustan kehittämistä. Nähtävillä olleessa asemakaavaehdotuksessa suojelumerkintä näissä kahdessa korttelissa oli De Gamlas Hemin rakennuksella, kulkutautisairaalan entisellä talousrakennuksella, tulirokko-osastolla ja niin sanottu kärysaunalla. Lyly arvioi, että muu Eteläpuisto nousee uudelleen suunnittelupöydälle 2020-luvulla. Kaupunginhallitus päättää asiasta maanantaina 18. helmikuuta. Eteläpuistosta järjestettiin vuonna 2014 kansainvälinen arkkitehtikilpailu, jonka pohjalta käynnistettiin asemakaavoitus. Alueen kaavoitus käynnisti kansalaisliikkeen Eteläpuiston säilyttämisen ja maltillisemman rakentamisen puolesta. Asemakaavaluonnokset olivat nähtävillä vuonna 2016. Asemakaavaehdotus oli nähtävillä vuoden 2017 alussa. Tuolloin linjattiin, että asemakaavoituksen valmistelua jatketaan, kunhan keskustan strategisen osayleiskaavan valitukset on käsitelty. Kevään 2017 kuntavaalien jälkeen Lylyn pormestariohjelmassa linjattiin, että kaavan ranta-alue irrotetaan vireillä olevasta asemakaavasta ja rantaan mahdollistetaan puistomainen virkistyskäyttö. Korkein hallinto-oikeus antoi keskustan strategisesta osayleiskaavasta ratkaisun 2018 ja kaava vahvistui 2019.